**OBRAZLOŽENJE IZVRŠENJA FINANCIJSKOG PLANA HRVATSKIH AUTOCESTA U PRVOM POLUGODIŠTU 2021. GODINE**

**PRIHODI**

U prvom polugodištu 2021. godine Hrvatske autoceste d.o.o. ostvarile su prihode u visini od 1.229.155.035 kuna što čini 44,68% ukupno planiranih prihoda za tekuću godinu. Ostvarene pomoći iz inozemstva i od subjekata unutar općeg proračuna odnose se na kapitalne i tekuće pomoći iz proračuna i pomoći od međunarodnih organizacija i tijela Europske unije. Kapitalne pomoći iz proračuna – naknada od trošarina na energente uplaćuje se iz državnog proračuna na račun Hrvatskih autocesta d.o.o. i predstavlja sredstva kojima Republika Hrvatska financira izvlaštenje nekretnina, građenje i održavanje javnih cesta, povrat kredita kojima se financira građenje autocesta te dokapitalizaciju Hrvatskih autocesta d.o.o. sukladno čl. 94. Zakona o cestama. U promatranom razdoblju ostvarene su u iznosu od 359.400.731 kunu. Tekuće pomoći iz proračuna odnose se na dodjelu proračunskih sredstava Društvu za provedbu ugovora o koncesiji Autocesta Rijeka – Zagreb d.d. Naime, pripajanjem društva Autocesta Rijeka – Zagreb d.d. Hrvatskim autocestama d.o.o. provedenog dana 31. prosinca 2020. godine, sva imovina kao i prava i obveze, uključujući dospjela potraživanja društva Autocesta Rijeka – Zagreb d.d. pripala su Hrvatskim autocestama d.o.o.

Prihod od bespovratnih sredstva iz EU fondova ostvaren je u iznosu od 26.205.940 kuna, a odnosi se na povlačenje sredstava za projekt inteligentnih transportnih sustava Crocodile 3 Croatia i završetak projekta izgradnje Mosta prijeko rijeke Save kod Svilaja.

U ukupnim ostvarenim prihodima poslovanja Hrvatskih autocesta d.o.o. najveći dio odnosi se na prihod od naplate cestarine za koji se unatoč trajanju koronakrize očekuje da može dosegnuti planiranu godišnju vrijednost.

**RASHODI**

U prvom polugodištu 2021. godine Hrvatske autoceste d.o.o. ostvarile su ukupne rashode u visini od 789.148.537 kuna što čini 42,16% planiranih rashoda za tekuću godinu. Rashodi poslovanja u iznosu od 549.512.355 kuna na razini su očekivanih, a odnose se na rashode za zaposlene, materijalne rashode za redovno održavanje autoceste i poslovanje te na financijske rashode, najvećim dijelom za kamate po primljenim kreditima.

Više od očekivanog utrošeno je za troškove sudskih sporova presuđenih na teret Društva, slijedom čega su povećani i rashodi s osnove zateznih kamata temeljem presuda.

Rashodi za nabavu nefinancijske imovine ostvareni su u iznosu od 239.636.182 kune, 30,86% od planiranih za tekuću godinu, a od ukupnih ostvarenih rashoda za nabavu nefinancijske imovine na Program građenja i izvanrednog održavanja odnosi se 234.629.384 kune. Projektno i financijski gledano najznačajniji projekti izgradnje i izvanrednog održavanja u 2021. godini su nastavak građenja Autoceste A5 Granica Republike Mađarske – Beli Manastir – Osijek – Svilaj, dionica od Belog Manastira do mosta Halasica duljine 17,5 km, izgradnja zidova za zaštitu od buke, sukladno Akcijskom planu, izvođenje radova na dogradnji čvora Dugopolje na autocesti A1 Zagreb – Split – Dubrovnik, revitalizacija/obnova postojećih odmorišta, rekonstrukcija i dogradnja vodoopskrbe tunela na pravcu A6 Bosiljevo – Rijeka i drugo. Izvedeni radovi izvanrednog održavanja u 2021. godini obuhvaćaju obnovu i rekonstrukciju kolničke konstrukcije i pripadajućih objekata, radove na hitnim sanacijama usjeka, sustava odvodnje, prometne opreme i signalizacije, radove na objektima u centrima za održavanje i kontrolu prometa, pratećim uslužnim objektima, radove na poboljšanju sigurnosti prometa, aktivnosti na uvođenju inteligentnih transportnih sustava u centre za održavanje i kontrolu prometa (projekt Crocodile 2 i Crocodile 3 Croatia), a sve u cilju produljenja vijeka trajanja imovine te poboljšanja kvalitete i sigurnosti cestovnog prometa.

**RAČUN FINANCIRANJA**

Izdaci za otplatu glavnice primljenih kredita i zajmova u prvom polugodištu 2021. godine ostvareni su u iznosu od 936.445.581 kunu, a primici u iznosu od 564.258.736 kuna. Primici od financijske imovine i zaduživanja i izdaci za otplatu zajmova vezani su najvećim dijelom uz kreditno zaduženje u visini do 62.580.000 eura radi refinanciranja postojećeg dugoročnog kredita KfW IPEX-Bank GmbH, Frankfurt na Majni ugovorenog 2011. godine na iznos od 130.000.000 eura s dospijećem kredita 2026. godine. Refinanciranjem će Društvo ostvariti dodatnu likvidnost od cca 270 milijuna kuna u razdoblju od lipnja 2021. godine do lipnja 2024. godine koji će se usmjeriti na izgradnju autoceste A11, dionica Lekenik - Sisak, a sve sukladno Zaključku Vlade Republike Hrvatske od 4. veljače 2021. godine u kojem se podržava ubrzavanje dovršetka izgradnje predmetne dionice autoceste.

Korištenjem kreditnih sredstava iz kredita ugovorenog u 2020. godini osiguran je nastavak izgradnje koridora Vc Granica Republike Mađarske – Beli Manastir – Osijek – Svilaj, dionica Beli Manastir – Halasica.

U svibnju 2021. godine ugovoreno je kreditno zaduženje radi financiranja izgradnje autoceste A7 Rupa - Rijeka - Žuta Lokva (sektor Križišće - Žuta Lokva, dionica od km 17+500,00 do km 25+144,55 s uključenim HEP priključkom i izmještanjem instalacija) u iznosu od 81.400.000 eura, a sredstva kredita još nisu korištena.

Do sada provedenim refinanciranjima kreditnih obveza, dijelom vezanih i uz provedeno pripajanje društva Autocesta Rijeka – Zagreb d.d. kao i ugovaranjem novih kreditnih linija te moratorija u 2020. godini, Društvo je osiguralo dostatnu rezervu likvidnosti za otpornost poslovanja tijekom razdoblja oporavka prihoda od cestarine sa svrhom nastavka investicijskog ciklusa i sposobnosti servisiranja svih obveza prema vjerovnicima i radnicima u budućem razdoblju poslovanja.